รัฐเปิดต่างชาติ ถือหุ้นประกัน ขั้นต่ำได้49%
คปภ.ออกประกาศให้ต่างชาติถือหุ้นบริษัทประกันได้เต็ม 49% ช่วยแก้ปัญหาฐานะการเงิน
8 ก.พ. 2559

คปภ.ออกประกาศให้ต่างชาติถือหุ้นบริษัทประกันได้เต็ม 49% ช่วยแก้ปัญหาฐานะการเงิน
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ประกาศ คปภ.เรื่อง “หลักเกณฑ์ วิธีการและเงื่อนไขการมีบุคคลผู้ไม่มีสัญชาติไทยถือหุ้นได้ถึง 49% ของจำนวนหุ้นที่มีสิทธิออกเสียงและจำหน่ายได้แล้วทั้งหมด และมีกรรมการเป็นบุคคลซึ่งไม่มีสัญชาติไทยได้ไม่ถึงกึ่งหนึ่งของจำนวนกรรมการทั้งหมดของบริษัทประกันชีวิต พ.ศ. 2558” ได้มีผลบังคับใช้ในประกาศราชกิจจานุเบกษาเป็นที่เรียบร้อยเแล้วเมื่อวันที่ 4 ก.พ.ที่ผ่านมา
ทั้งนี้ บริษัทประกันจะยื่นขออนุญาตต่อ คปภ.ให้บุคคลผู้ไม่มีสัญชาติไทยถือหุ้นได้ถึง 49% ได้ก็ต่อเมื่อบริษัทนั้นต้องมีอัตราส่วนความเพียงพอของเงินกองทุนขั้นต่ำกว่า หรือมีแนวโน้มต่ำกว่าระดับที่ใช้ในการกำกับดูแลตามประกาศ คปภ. หรือบริษัทมีแผนที่จะปรับปรุงการบริหารงาน เพื่อเสริมสร้างศักยภาพในการดำเนินธุรกิจและความสามารถในการแข่งขัน และหากบริษัทมีความต้องการจะเพิ่มกรรมการที่เป็นบุคคลผู้ไม่มีสัญชาติไทยเกินกว่า 1 ใน 4 แต่ไม่ถึงกึ่งหนึ่งของจำนวนกรรมการทั้งหมด ให้บริษัทยื่นคำขออนุญาตต่อ คปภ.ด้วย
นอกจากนี้ ยังระบุให้บริษัทต้องมีแผนดำเนินธุรกิจอย่างน้อย 3 ปี ทั้งนโยบายและกลยุทธ์ดำเนินงานที่ชัดเจนในการแก้ไขฐานะการเงินและการดำเนินงานของบริษัท มีระบบบริหารและจัดการความเสี่ยงประเภทต่างๆ รวมถึงระบบการตรวจสอบและการควบคุมภายในเพื่อป้องกันความขัดแย้งทางผลประโยชน์